Ιωάννης Δ. Πολύμερος

Ο **Ιωάννης Δ. Πολύμερος** (1908 – 1968) ήταν Έλληνας δάσκαλος και συνδικαλιστής, δραστήριο στέλεχος της Διδασκαλικής Ομοσπονδίας Ελλάδος. Γεννήθηκε στην Τιθορέα Λοκρίδος, του τότε νομού Φθιωτιδοφωκίδος (σημερινού νομού Φθιώτιδας).

## Έργο
### Πρώιμη πορεία
Ο Πολύμερος σπούδασε στην Παιδαγωγική Ακαδημία Αθηνών και ξεκίνησε την πορεία του ως δημοδιδάσκαλος στα τέλη της δεκαετίας του 1920, υπηρετώντας αρχικά στη Δεσκάτη Γρεβενών και αργότερα στο Τσινάφορο (σημερινός Πλάτανος Ημαθίας).

### Στον Β' παγκόσμιο πόλεμο
Κατά τον ελληνοϊταλικό πόλεμο υπηρέτησε στο πυροβολικό, πράγμα που τον άφησε βαρήκοο. Μετά την γερμανική εισβολή, πολέμησε στην Μάχη της Κρήτης, όπου και αιχμαλωτίσθηκε από τα γερμανικά στρατεύματα. Προοριζόταν μαζί με άλλους για εκτέλεση, όμως δραπέτευσε μετά από ένα χτύπημα της αντίστασης στον χώρο κράτησης.

### Συνδικαλιστική δράση
#### Ανέλιξη
Μεταπολεμικά, αποσπώμενος στην κεντρική Ελλάδα, έπαιξε σημαντικό ρόλο στην οργάνωση των εκπαιδευτικών της εποχής. Το 1955 προήχθη σε τμηματάρχη Α' τάξεως στην περιφέρεια Λεβαδείας, ενώ σημαντικό ρόλο διαδραμάτιζε και στα διδασκαλικά πράγματα της Φθιώτιδας. Την επόμενη χρονιά (1956) εξελέγη πρόεδρος του συλλόγου διδασκάλων Λεβαδείας. Την επόμενη χρονιά (1957), εκλέγεται και στο εποπτικό όργανο του ίδιου συλλόγου.

#### Στις απεργίες του 1958
Το 1958 σημειώθηκαν διαδοχικές απεργίες των διδασκάλων και πολυφωνία σχετικά με τα μέτρα της κυβέρνησης Κωνσταντίνου Καραμανλή. Η τριακοστή γενική συνέλευση της Διδασκαλικής Ομοσπονδίας Ελλάδος (7 έως τις 13 Ιουλίου 1958) διεξήχθη σε κλίμα διχασμού σχετικά με την επιτυχία των κινητοποιήσεων. Σε αυτήν συμμετείχαν ο τότε υπουργός δικαιοσύνης (Κωνσταντίνος Καλλίας), ο υπουργός παιδείας (Γεώργιος Βογιατζής), ο γενικός γραμματέας του υπουργείου παιδείας (Νικόλαος Καρμίρης), αλλά και μέλη της αντιπολίτευσης, όπως ο Παναγιώτης Κανελλόπουλος. 

Ο Πολύμερος εξελέγη "δια βοής", όπως σημειώνει το *Διδασκαλικόν Βήμα*, στο προσωρινό προεδρείο της διοργάνωσης, όντας αντιπρόσωπος της περιοχής Λεβαδείας. Με το πέρας της διαδικασίας εκλέχθηκε στην επιτροπή επί των προτάσεων. Την τρίτη μέρα του συνεδρίου έβγαλε λόγο μιλώντας "κατ' ἐξουσιοδότησιν ἐννέα ἀντιπροσώπων τῆς Στερεᾶς" (Δωρίδας, Ευρυτανίας, Θηβών, Λεβαδείας, Μεσογείων - Λαυρεωτικής, Μεσολογγίου, Ναυπακτίας, Παρνασσίδος) αλλά και των Κυθήρων.  Η ομιλία του εκφωνήθηκε μετά την ομιλία του υπουργού παιδείας και του γενικού γραμματέα του υπουργείου παιδείας. Παρότι η ομιλία του Βογιατζή ήταν καθησυχαστική, ο Πολύμερος κλιμάκωσε τις καταγγελίες του κλάδου. Δήλωσε ότι οι αντιπρόσωποι είχαν από καιρό εκθέσει το σύνολο των προβλημάτων του κλάδου με κάθε λεπτομέρεια, και ότι οι αρμόδιοι έδωσαν "ἀρνητικὴν ἀπάντησιν". Τέλος, συντάχθηκε με την απεργία λέγοντας ότι ήταν αναγκαία. Παρόλα αυτά, τρεις από τους συλλόγους τους οποίους εκπροσωπούσε (Θηβών, Μεσογείων και Ευρυτανίας) λίγο αργότερα διαχώρισαν την θέση τους κρίνοντας την απεργία "ἄκαιρον".  

#### Στις κινητοποιήσεις του 1960
Οι εκλογές των αντιπροσώπων που θα συμμετείχαν στην τριακοστή δεύτερη συνέλευση έγιναν εν μέσω καταγγελιών για παρεμβάσεις και υπουργικών καλεσμάτων σε ουδετερότητα. Και μετά τις εκλογές, ακολούθησαν ενστάσεις,  μεταξύ των οποίων μία αφορούσε και την ίδια την εκλογή του προέδρου του οργάνου. 
 
Ο Πολύμερος, ως εκπρόσωπος Λεβαδείας, προήδρευσε μίας επιτροπής και στην τριακοστή δεύτερη γενική συνέλευση (11-13 Ιουλίου 1960), διευθύνοντας την συζήτηση σχετικά με τις προτάσεις των τοπικών διδασκαλικών συλλόγων.  Στην ομιλία του επαίνεσε την συνεργασία με την ΟΛΜΕ και την απεργία, αλλά μίλησε και για απολύτρωση του δασκάλου από τον "δασκαλοπατερισμόν". Τόνισε ότι οι σχολικοί επιθεωρητές "πρέπει να επιλέγονται κατόπιν διαγωνισμού",  πράγμα που δεν συνέβαινε έως τότε.

#### Σχεδιασμός του αισθητικού δάσους Τιθορέας
Το 1961 μετατέθηκε στην Τιθορέα.  Κατά την θητεία του στο δημοτικό σχολείο Τιθορέας οργάνωσε, μαζί με τους μαθητές του, την φύτευση του αισθητικού δάσους της Τιθορέας.

#### Αφυπηρέτηση
Στις 8 Μαρτίου του 1966 αναγγέλλεται με πίνακα επιτυχόντων στο περιοδικό *[[Διδασκαλικό Βήμα]]* η προαγωγή του στον Δ' βαθμό με τον οποίον και αφυπηρέτησε. 

## Διάσωση ενός δακτυλιδιού του Οδυσσέα Ανδρούτσου
Στα τέλη του 1954 η σύζυγος του Ιωάννη Πολύμερου, Γεωργία Καραγεώργου, εντόπισε ένα παλαιό δακτυλίδι όταν δούλευε σε ένα χωράφι της. Την περίοδο εκείνη, σύμφωνα με το ισχύον νομικό πλαίσιο, την ευθύνη για την καταγραφή και τη φύλαξη κινητών αρχαιοτήτων στις αγροτικές περιοχές είχαν συχνά οι δάσκαλοι των χωριών, καθώς πολλά ευρήματα φυλάσσονταν προσωρινά σε σχολικά κτίρια.

Ο Πολύμερος εξέτασε το αντικείμενο και, μετά τον καθαρισμό του, παρατήρησε ότι η πέτρα ήταν ενεπίγραφη. Η γραφή ήταν "περιπεπλεγμένη και παρασημαντική", πράγμα αρκετά τυπικό για τις πρακτικές των μελών της Φιλικής Εταιρείας. Διακρινόταν το κείμενο *ΔΙΣΣΕΑ ΑΝΔΡΟΥΤΣΟ*, πράγμα που οδήγησε τον Πολύμερο στο συμπέρασμα ότι επρόκειτο για σφραγιστικό δακτυλίδι που ανήκε στον Οδυσσέα Ανδρούτσο. Στη συνέχεια επικοινώνησε με τον συγχωριανό του Φιλοποίμενα Φίνο, ο οποίος ήδη τότε διέμενε στην Αθήνα, και τού ανέθεσε να το παραδώσει σε μουσείο των Αθηνών.

Ο Φίνος δώρισε το δακτυλίδι στο Εθνικό Ιστορικό Μουσείο στις 19 Ιανουαρίου 1955. Επειδή ο Ανδρούτσος είχε πάνω από ένα σφραγιστικά δακτυλίδια, δεν είναι σίγουρο εάν το συγκεκριμένο είναι αυτό που η χήρα του Ανδρούτσου αναφέρεται πως είχε δωρίσει στον Κωνσταντίνο Παπαμιχαλόπουλο το 1873.

## Επίδραση
Το αισθητικό δάσος της Τιθορέας είναι ένα από τα 19 συνολικά αισθητικά δάση της Ελλάδας και από το 1979 υπήχθη σε καθεστώς προστασίας Natura. Ταυτόχρονα παίζει σημαντικό ρόλο στον οικοτουρισμό της περιοχής, ενώ προβάλλεται τόσο από τον οικείο Δήμο Αμφίκλειας - Ελάτειας όσο και από την ίδια την Περιφέρεια Στερεάς Ελλάδας.

## Θάνατος
Το 1968 αφυπηρετεί λόγω συνταξιοδότησης με σχεδόν σαράντα χρόνια πραγματικής προϋπηρεσίας. Μόλις λίγους μήνες μετά την αφυπηρέτησή του, πέθανε στο νοσοκομείο Ευαγγελισμός από καρκίνο του πνεύμονα.

## Δείτε επίσης
* Τιθορέα
* Κωνσταντίνος Γ. Πολύμερος
* Διδασκαλική Ομοσπονδία Ελλάδος
*Αισθητικό δάσος Τιθορέας

## Παραπομπές


Κατηγορία:Έλληνες δάσκαλοι
Κατηγορία:Έλληνες συνδικαλιστές